CELEX: 62008TN0439
Language: fi
Date: 2008-09-30 00:00:00
Title: Asia T-439/08: Kanne 30.9.2008 — Agapiou Joséphidès v. komissio ja koulutuksen, audiovisuaalialan ja kulttuurin toimeenpanovirasto

20.12.2008   
            
            
               FI
            
            
               Euroopan unionin virallinen lehti
            
            
               C 327/34
            
         Kanne 30.9.2008 — Agapiou Joséphidès v. komissio ja koulutuksen, audiovisuaalialan ja kulttuurin toimeenpanovirasto
   (Asia T-439/08)
   (2008/C 327/61)
   Oikeudenkäyntikieli: ranska
   Asianosaiset
   
      Kantaja: Kalliope Agapiou Joséphidès (Nikosia, Kypros) (edustaja: asianajaja C. Joséphidès)
   
      Vastaaja: Euroopan yhteisöjen komissio ja koulutuksen, audiovisuaalialan ja kulttuurin toimeenpanovirasto
   Vaatimukset
   
               —
            
            
               koulutuksen, audiovisuaalialan ja kulttuurin toimeenpanoviraston (jäljempänä toimeenpanovirasto) 1.8.2008 tekemä se päätös on kumottava, jolla toimeenpanovirasto, joka toimi komission valvonnan alaisena, hylkäsi kantajan 3.3.2008 tekemän pyynnön saada tutustua asian N:o 07/0122 asiakirjoihin, jotka liittyvät Centre d'Excellence Jean Monnet -nimisen keskuksen perustamiseen Kyproksen yliopistoon
            
         
               —
            
            
               komission 8.8.2008 tekemä päätös K(2007) 3749, joka liittyy yksittäiseen tukien myöntämistä koskevaan päätökseen elinikäisen oppimisen toimintaohjelman Jean Monnet -alaohjelman puitteissa
            
         
               —
            
            
               toimeenpanovirasto ja komissio on velvoitettava korvaamaan vastaajan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii tässä kanteessaan yhtäältä koulutuksen, audiovisuaalialan ja kulttuurin toimeenpanoviraston 1.8.2008 sen tekemän päätöksen kumoamista, jolla kieltäydyttiin luovuttamasta kantajalle asiakirjoja, jotka liittyvät Centre d'Excellence Jean Monnet -nimisen keskuksen perustamiseen Kyproksen yliopistoon, ja toisaalta komission 8.8.2008 tekemän sen päätöksen K(2007) 3749 kumoamista, joka liittyy yksittäiseen tukien myöntämistä koskevaan päätökseen elinikäisen oppimisen toimintaohjelman Jean Monnet -alaohjelman puitteissa siltä osin kuin kyseisessä päätöksessä suositellaan, että Kyproksen yliopistolle myönnetään tuki Centre d'Excellence Jean Monet -nimisen keskuksen perustamiseksi.
   Toimeenpanoviraston 1.8.2008 tekemää päätöstä koskevan kumoamiskanteensa tueksi kantaja väittää, että toimeenpanovirasto loukkasi kantajan subjektiivista oikeutta saada tutustua tiettyihin asiakirjoihin, sellaisena kuin se seuraa muun muassa EU 1 artiklan toiseen alakohtaan ja EU 6 artiklaan sisältyvästä avoimuusperiaatteesta, EY 255 artiklasta ja Euroopan unionin perusoikeuskirjasta, siltä osin kuin kolmas taho (Kyproksen yliopisto) käytti kantajan nimeä hallinnollisen hakemusmenettelyn asiakirjoissa tavoitteena hyötyä kantajan nimestä ilman tämän suostumusta. Kantaja väittää, että komission olisi näin ollen pitänyt tarkistaa henkilötietojen täsmällinen sisältö ja/tai paikkansapitävyys sekä näiden tietojen käytön tavoite ja asiayhteys.
   Kantaja väittää lisäksi, että toimeenpanoviraston johtaja ei ollut toimivaltainen päättämään kantajan uudistetusta pyynnöstä tutustua asiakirjoihin ja että kyseisen johtajan 1.8.2008 tekemä päätös on asetuksen N:o 1049/2001 (1) sekä komission sisäisen työjärjestyksen vastainen.
   Jos ensimmäisen oikeusasteen tuomioistuin kuitenkin katsoo, että toimeenpanoviraston johtaja oli toimivaltainen tekemään riidanalaisen päätöksen, kantaja vetoaa siihen, että tällä päätöksellä rikotaan useita asetuksen N:o 1049/2001 säännöksiä, muun muassa 7 artiklan 1 kohtaa, 8 artiklan 1 kohtaa ja 15 artiklan 1 kohtaa. Kantajan mukaan toimeenpanovirasto tulkitsi virheellisesti useita muita saman asetuksen säännöksiä, muun muassa 4 artiklan 4 kohtaa, 4 artiklan 5 kohtaa, 4 artiklan 1 kohdan b alakohtaa ja 4 artiklan 2 kohtaa, ja sovelsi väärin avoimuusperiaatetta ja ylivoimaisen yleisen edun käsitettä. Kantaja vetoaa myös kanneperusteeseen, joka koskee edellytyksenä olevien, riidanalaista päätöstä koskevien perustelujen puutteellisuutta.
   Komission 8.8.2008 tekemää päätöstä K(2007) 3749 koskevan kumoamiskanteensa tueksi kantaja väittää, että komissio teki virheen, koska se ei tarkistanut sitä, että Kyproksen yliopiston komissiolle toimittaman hakemuslomakkeen sisältämien kantajan henkilötietojen käyttämiselle oli olemassa kantajan suostumus. Kantajan mukaan komission olisi pitänyt todeta, että esitettyyn projektiin liittyi olennainen virhe ja peruuttaa päätöksensä tai ryhtyä muihin tarpeellisiin toimenpiteisiin.
   Kantaja väittää myös, että komissio teki virheen analysoidessaan Kyproksen yliopiston hakukelpoisuutta.
   
      (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus N:o 1049/2001 (EYVL L 145, s. 43).